**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 07.06.2023 ora 08.00 – 08.06.2023, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 08.06.2023, ora 08.00**

**RÂURI:**

**Debitele au fost în general în scădere,** exceptând râurile din bazinele hidrografice: Vedea, Argeş, Ialomița, Bârlad, bazinul superior şi mijlociu al Oltului, afluenții Prutului și pe cele din Dobrogea unde au fost staționare.

Pe râurile din bazinele hidrografice Crasna, Barcău, Crişul Repede, Crișul Negru, Crișul Alb, debitele au fost în creștere datorită precipitațiilor cazute în interval și propagării, iar pe cursul mijociu şi inferior al Timişului debitele au fost în creştere prin propagare.

Scurgeri importante pe versanți, torenți, pâraie, viituri rapide pe râurile mici cu efecte de inundații locale și creșteri mai importante de niveluri și debite, s-au înregistrat şi pe unele râuri mici din vestul și nordul țării ca urmare a precipitațiilor căzute în interval sub formă de aversă, izolat mai însemnate cantitativ.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Arieș, Bega Veche, Timiş, Bârzava, Caraș, Nera și mai mici (sub 30% din normalele lunare) pe râurile din bazinele hidrografice: Iza, Tur, Lăpuș, Crasna, Barcău, Buzău, Siret (exceptând bazinul Moldovei şi al Bistriței), bazinul superior al Vedei, afluenții Prutului, unii afluenți din bazinul superior și mijlociu al Oltului și pe râurile din Dobrogea.

În interval au fost emise două **ATENȚIONăRI HIDROLOGICE** pentru fenomene imediate.

**Debitele vor fi în general staționare** exceptând râurile din bazinele Someşul Mic, Crasna, Barcău, Crişuri, unde vor fi în creştere datorită precipitațiilor prognozate şi propagării.

Sunt posibile scurgeri importante pe versanți, torenți, pâraie, viituri rapide cu posibile efecte de inundații locale și creșteri mai importante de niveluri și debite, cu posibile depăşiri ale **COTELOR DE ATENŢIE** pe unele râuri mici din zonele de deal și munte din vestul și nordul țării.

**DUNARE:**

**Debitul la intrarea în țară (secțiunea Baziaș) în** **intervalul 07.06 – 08.06.2023 a** **fost în scădere,** **având valoarea de** **7700 m3/s,** peste media multianuală a lunii **iunie (6400 m3/s).**

În aval de Porțile de Fier debitele au fost în scădere pe sectorul Gruia – Călărași și relativ staționare pe sectorul Cernavodă – Tulcea.

Din informațiile primite în interval, nivelurile se situează peste nivelul corespunzător **FAZEI I DE APĂRARE** la stațiile hidrometrice Isaccea (380+24)-jud.TL şi Tulcea (320+8)-jud.TL.

**Debitul la intrarea în țară (secțiunea Baziaș) va fi în scădere (7300 m3/s).**

În aval de Porțile de Fier debitele vor fi în scădere pe sectorul Gruia – Brăila și relativ staționare pe sectorul Galați - Tulcea.

Nivelurile se vor situa peste nivelul corespunzător **FAZEI I DE APĂRARE** la stațiile hidrometrice: Isaccea (380+20)-jud.TL și Tulcea (320+7)-jud.TL.

***Se situează în faza I de apărare următoarele sectoare de dig:***

- Gârliciu-Dăeni, Ostrov-Peceneaga, Peceneaga-Turcoaia, Măcin-Iglița-Carcaliu, Smârdan-23 August I, Smârdan-23 August II, 23 August-Grindu, Grindu-Canton km 30, Pardina, Crișan, Letea, Sf. Gheorghe (din administrarea ANAR); Măcin, Smârdan, Chilia Veche (din administrarea consiliilor locale) (jud. Tulcea);

- Hârșova–Ciobanu (km 2+500, km 13+950), Ciobanu-Garliciu (km 19+150, km 21+950), Garliciu (km 25+ 450) (jud. Constanța).

***Se situează în faza a II-a de apărare următoarele sectoare de dig:***

- Canton km 30-Ciulineț, Ciulineț–Isaccea, Gorgova, T. Vladimirescu, R3 (din administrarea ANAR); Nufăru-Victoria (din administrarea consiliilor locale); Șosea Măcin-Smârdan (din administrarea CNAIR) (jud. Tulcea).

***Se situează în faza a III-a de apărare următoarele sectoare de dig:***

- R4 (din administrarea ANAR) (jud. Tulcea).

**2.** **Situaţia meteorologică în intervalul 07.06.2023, ora 08.00 – 08.06.2023, ora 08.00**

**În ţara,** valorile termice au fost apropiate de mediile climatologice în majoritatea regiunilor, iar în vestul și nord-vestul țării vremea a fost în general instabilă. Astfel, după-amiaza și la începutul nopții au fost perioade cu înnorări temporar accentuate, averse și descărcări electrice în Maramureș, nord-vestul Transilvaniei, pe arii relativ extinse în Crișana și local în Banat. Pe arii restrânse cantitățile de apă au depășit 15...20 l/mp și punctiform peste 30 l/mp, până la 32 l/mp la postul hidro Dragu din județul Sălaj. Unele înnorări și izolat ploi slabe trecătoare s-au semnalat și în restul Transilvaniei, sud-vestul Olteniei, nord-vestul Munteniei și nord-estul Moldovei, în timp ce în sud-estul teritoriului cerul a fost variabil. Vântul a suflat slab și moderat, izolat cu ușoare intensificări, ziua în sudul Banatului, nordul Moldovei și pe crestele Carpaților Meridionali. Stratul de zăpadă, în continuă diminuare, s-a menținut pe arii restrânse în zona montană la peste 2000 m altitudine și măsura *-în platformele stațiilor meteorologice*- până la 98 cm în Munții Bucegi și 29 cm în Munții Făgăraș. Temperaturile maxime s-au încadrat între 19 grade la Întorsura Buzăului și Dedulești și 28 de grade la Turnu Măgurele, Zimnicea, Giurgiu, București-Băneasa și București-Filaret, iar la ora 06 temperatura aerului avea valori cuprinse între 4 grade la Miercurea Ciuc și 19 de grade la Oravița, Mangalia și Sulina.

*Observație - au fost emise 12 mesaje pentru fenomene meteorologice periculoase imediate, 2 avertizări cod portocaliu și 10 atenționări cod galben.*

**La Bucureşti,** Vremea s-a menținut frumoasă, iar regimul termic a fost apropiat de cel normal pentru această dată. Cerul a fost variabil și vântul a suflat slab și moderat. Temperatura maximă a fost de 27 de grade la Afumați și 28 de grade la Filaret și Băneasa, iar la ora 06 se înregistrau 11 grade la stația meteo Băneasa, 12 grade la Afumaţi şi 13 grade la Filaret.

**. Prognoza meteorologică în intervalul 08.06.2023, ora 08.00 – 09.06.2023, ora 08.00**

**În ţara,** Cerul va avea înnorări temporar accentuate în Banat, Crișana, Maramureș și Transilvania, precum și în zonele montane aferente, unde local vor fi perioade cu averse și descărcări electrice, iar izolat vor fi cantități de apă de peste 15...20 l/mp și posibil căderi de grindină. În restul teritoriului, cerul va fi variabil spre mai mult senin și ploi slabe se pot semnala doar cu totul izolat în vestul și nordul Olteniei și al Moldovei. Vântul va sufla slab și moderat, cu unele intensificări în timpul zilei în regiunile extracarpatice, dar de scurtă durată și asociate ploilor. Valorile termice se vor situa în general în jurul mediilor climatologice, astfel maximele se vor încadra între 21 și 29 de grade, iar cele minime între 7 și 18 grade. Pe alocuri, dimineața și noaptea, vor fi condiții de ceață.

**La Bucureşti,** vremea va fi frumoasă, cu cerul variabil spre mai mult senin. Vântul va sufla slab și moderat. Temperatura maximă va fi de 27...29 de grade, iar cea minimă de 13...15 grade.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

**ABA Dobrogea Litoral Constanța** informează că în data de 07.06.2023 au fost observați 2 delfini eșuați, primul, pe plaja din dreptul hotelului LEMON Cliff din Mamaia și al doilea, pe plaja Bali Beach din Năvodari, județul Constanța.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**GNM, Comisariatul Județean Constanța** informează telefonic de izbucnirea în data de 07.06.2023, a unui incendiu la groapa de gunoi din localitatea Cogealac, județul Constanța, care se manifestă pe aprox. 1000 mp, cu puternice degajări de fum. Se lucrează pentru lichidare.

**GNM, Comisariatul Județean Ilfov** informează telefonic de izbucnirea în data de 08.06.2023, a unui incendiu la la un centru de colectare deșeuri din Popești Leordeni, care se manifestă pe aprox. 300 mp. Se va reveni cu informații.

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

DIRECȚIA COMUNICARE